เมืองไทยประกันชีวิตโตฉลุย
เมืองไทยประกันชีวิตเบี้ยโตฉลุยไตรมาสแรก เตรียมงัดแพ็กเกจเจาะตลาดสุขภาพหลังผู้บริโภคตอบรับดี
8 พ.ค. 2558

เมืองไทยประกันชีวิตเบี้ยโตฉลุยไตรมาสแรก เตรียมงัดแพ็กเกจเจาะตลาดสุขภาพหลังผู้บริโภคตอบรับดี
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ในช่วงไตรมาสแรกที่ผ่านมาบริษัททำเบี้ยรับปีแรกได้ 7,426 ล้านบาท เติบโต 32% เบี้ยต่ออายุทำได้ 13,245 ล้านบาท เติบโต 26% และเบี้ยรับรวมทำได้ 23,713 ล้านบาท เติบโต 19% ซึ่งเป็นไปตามเป้าที่วางไว้ โดยยังคงมีส่วนแบ่งตลาดในส่วนของเบี้ยรับปีแรกเป็นอันดับ 1 ที่ 26.4% และยังตั้งเป้าเติบโตในปีนี้ที่ 18% เหมือนเดิม
สำหรับช่องทางขายที่มีอัตราเติบโตมากที่สุด ยังมาจากการขายผ่านธนาคาร หรือแบงก์แอสชัวรันส์ 22% รองลงมาเป็นช่องทางตลาดขายตรง 12% และช่องทางตัวแทน 10% ส่วนที่เหลืออีก 33% เป็นช่องทางอื่นๆ
“ตอนนี้แบบประกันสุขภาพและโรคร้ายแรงกำลังมาแรง ซึ่งเราก็จะมีสินค้าใหม่ออกมาเกือบทุกไตรมาส เพื่อให้มีผลิตภัณฑ์ที่หลากหลาย สามารถตอบสนองความต้องการของลูกค้าแต่ละคนได้ โดยเฉพาะผู้ที่กังวลเรื่องสุขภาพและการวางแผนเพื่อเกษียณอายุ เป็นแบบประกันที่จะมีการปรับตัวให้สอดรับกับความเสี่ยงที่มีได้” นายสาระ กล่าว
ทั้งนี้ ล่าสุดได้เปิดตัวโครงการใหม่ชื่อ “MTL Six Packs” ซึ่งเป็นแคมเปญสิทธิประโยชน์ด้านสุขภาพอย่างครบวงจร เพื่อส่งเสริมให้ลูกค้าที่เข้าร่วมโครงการนี้มีสุขภาพและความเป็นอยู่ที่ดี โดยในวันที่ 1 มิ.ย.นี้ จะมีการเปิดตัวแบบประกันใหม่ที่เน้นเรื่องความคุ้มครองสุขภาพและชีวิตให้ลูกค้าได้เลือกมากขึ้น
นายสาระ กล่าวในฐานะนายกสมาคมประกันชีวิตไทย ว่า สำหรับภาพรวมของธุรกิจประกันชีวิตในช่วงไตรมาสแรกที่ผ่านมา สามารถทำเบี้ยรับปีแรกเติบโตได้ประมาณ 4% เพิ่มขึ้นเมื่อเทียบกับช่วงเดือน ม.ค.-ก.พ.ที่ผ่านมา ที่เบี้ยรับปีแรกเติบโตเพียง 1% เท่านั้น ขณะที่เบี้ยรับรวมช่วงไตรมาสแรกติดลบ 1% เนื่องจากยอดขายเบี้ยที่รับชำระครั้งเดียว หรือซิงเกิ้ลพรีเมียมทั้งระบบลดลงอย่างมาก ซึ่งเป็นการจัดแบบประกันให้เหมาะสมกับภาวะเศรษฐกิจของแต่ละบริษัท
ด้าน นายแซงฮุยลี ประธานเจ้าหน้าที่ฝ่ายการตลาด เอไอเอ ประเทศไทย กล่าวว่า แบบประกันใหม่ “เอไอเอ ออล อิน วัน” ที่บริษัทเปิดขายมาตั้งแต่ต้นปีที่ผ่านมา โดยให้ความคุ้มครองครบถ้วนตั้งแต่เรื่องประกันชีวิต สุขภาพ อุบัติเหตุและโรคร้ายแรง ได้รับการตอบรับอย่างดีจากตลาด โดยในช่วงไตรมาสแรกที่ผ่านมามียอดขายเพิ่มขึ้น 2 เท่า และภายในปีนี้ตั้งเป้าแบบประกันนี้ให้มีสัดส่วนเป็น 30% ของยอดขายทั้งหมด